Tarbijakaitseamet uurib, kas telekommunikatsioonifirma Starman reklaamid, milles lubatakse, et kõik teenused on suve lõpuni tasuta, petavad tarbijaid või mitte.    «Suve lõpuni kõik tasuta,» lubavad nii suured plakatid kui ka telereklaamiklipid, kirjutab Põhjarannik.    Ent kui klienditeenindajatelt uurida, miks Starman jätkab sellise reklaamilubaduse korral oma klientidele arvete  esitamist, tuleb vastuseks, et see lubadus ei puuduta vanu teenuse kasutajaid ja on mõeldud vaid uutele liitujatele osa teenuste puhul - reklaamides pole seda aga märgitud.    «Olen nõus, et see on üsna piiripealne juhtum, aga samas on ju juures märge, et lisainfot saab teenindajalt,» kommenteeris reklaamikampaaniat Starmani kommunikatsioonijuht Timo Hartikainen.    Tarbijakaitseameti peaspetsialist Kadri Kauksi märkis, et uute klientide värbamiseks loodud kampaaniad ei tohi olla eksitavad  olemasolevate klientide suhtes ning amet peab sõnumit ebaselgeks ja hakkab reklaami menetlema.    Tarbija24.ee